山溪謠
作者：釋善珍
朝代：宋

paragraphs: 山溪流㶁㶁，山田半砂礫。
羸牛領破耕不息，午饑眼花在牛脊。
我饑田舍無糟糠，但願天常雨粟盈官倉。
官租吏征有故常，官糴吏橫如虎狼。
君不見先年春旱牛遇疫，妻兒挽犁代牛力。
又不見前年龠米抵金璧，僵屍橫草烏不食。
吏姦積久爲農患，吏愛穀貴農愛賤。
使君道上聞農歎，下車蠲糴不待旦。
令行去姦如疾風，心寧負官不負農。
溪流帖帖船上下，左司文成高紙價。